text: Terror-overvågning ved grænsen
  18 november 2010 kl. 12.50
  Terror-alarmen i Tyskland medfører nu skærpet kontrol ved de dansk-tyske grænseovergange.
  Tysk politi har siden onsdag øget alarm-beredskabet og vil især kontrollere ved grænseovergangene.
  
  Juleslik uden forsinkelser
  Kontrollen foregår dog ikke direkte på grænsen, men gennem øget patruljering i baglandet. Også på banegården i Flenborg kan rejsende opleve det øgede politiopbud, erfarer TV SYD. 
  Den skærpede overvågning vil derfor ikke berøre danskere, som skal ind eller ud af Tyskland - efter juleslik og andet.
  
  Overvejer af kræve pas igen
  Tyskland overvejer at ophæve den frie grænsepassage via Schengen og at genindføre den gamle paskontrol. 
  Baggrund for disse overvejelser hos tysk politi er informationer om at en islamisk terror-gruppe på seks personer vil rejse ind i Tyskland for at begå terror-aktioner. De seks personer skal ifølge tyske medier være i besiddelse af Schengen-visa, og  derfor ønskes grænsekontrollen skærpet yderligere.
  